Diari Oficial de la Generalitat Valenciana


Sumari del DOGV 9394, del 29-07-2022 (2022/7070)

RESOLUCIÓ de 20 de juliol de 2022, de la Conselleria d'Educació, Cultura i Esport, per la qual s'autoritza un programa d'innovació educativa per a posar en funcionament l'Aula Didàctica de Cultura Contemporània Didín Puig per a difondre i dinamitzar l'obra d'aquesta escriptora, durant el curs 2022-2023.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9394

Data del DOGV
:   29-07-2022

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2022/7070


Data del document
:   20-07-2022

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * centre d'ensenyament

RESOLUCIÓ de 20 de juliol de 2022, de la Conselleria d'Educació, Cultura i Esport, per la qual s'autoritza un programa d'innovació educativa per a posar en funcionament l'Aula Didàctica de Cultura Contemporània Didín Puig per a difondre i dinamitzar l'obra d'aquesta escriptora, durant el curs 2022-2023. [2022/7070]  
L'any 2017 Didín Puig i Grau rebia la medalla d'or al mèrit cultural de la Generalitat Valenciana per la seua tasca cultural i de defensa de la llengua i dels valors democràtics al País Valencià durant la segona meitat del segle XX, reconeixent així també la seua cabdal figura per entendre la història contemporània al nostre territori així com el llegat cultural i històric que ens deixà l'any 2019 després de la seua mort. Periodista, crítica musical i una de les bases més importants del panorama cultural valencià durant la Transició i la democràcia espanyola, a més de la seua vessant divulgadora són fets que ens ajuden a entendre la importància de Didín, la qual va treballar en diferents àmbits la qüestió cultural valenciana així com la música, la llengua i la història.  
  
La Llei orgànica 2/2006, de 3 de maig, d'educació, modificada per la Llei orgànica 3/2020, de 29 de desembre (LOMLOE), estableix en l'article 2, sobre els fins que orienten el sistema educatiu, entre d'altres, que la investigació, l'experimentació i la renovació educativa, així com el foment de la lectura i l'ús de biblioteques formen part del conjunt de factors que afavoreixen la qualitat de l'ensenyament i seran objecte d'atenció prioritària per part dels poders públics.  
Així mateix, també assenyala el respecte als drets i llibertats fonamentals com un altre dels fins esmentats i dins la disposició addicional quaranta-unena afegeix la necessitat d'un estudi i anàlisi de la nostra memòria democràtica per assentar els valors cívics i contribuir a la formació de ciutadanes i ciutadans més lliures, tolerants i amb sentit crític. Aspectes que marquen la trajectòria vital de Didín Puig i que configuren un dels objectius a desenvolupar en l'aula didàctica.  
  
Per una altra banda, la Llei 26/2018, de 21 de desembre, de la Generalitat, de drets i garanties de la infància i adolescència, que té entre altres objectius fomentar de forma activa els drets de la Convenció sobre els Drets de l'Infant, enumera en el capítol XI, del títol II, una sèrie de drets, entre les quals cal destacar el dret a l'oci educatiu, com a mitja per a contribuir al desenvolupament holístic de l'infant. Les activitats d'oci educatiu han de fomentar els hàbits de participació, el respecte al medi ambient, els valors de compromís, solidaritat i inclusió social, així com afavorir les relacions entre iguals i l'adquisició d'habilitats de competència social. L'article 68.2 assenyala que les administracions públiques promouran activitats d'oci educatiu i recolzaran aquelles que es duguen a terme per entitats sense ànim de lucre, de manera que xiquets, xiquetes i adolescents disposen d'una oferta estable, regular i variada. També caldrà que garantisquen el respecte i l'efectiu exercici dels drets civils, polítics, socials, econòmics i culturals de xiquets, xiquetes i adolescents previstos en l'esmentada llei.  
  
La Conselleria d'Educació, Cultura i Esport, en desenvolupament d'un model educatiu de qualitat, té la responsabilitat de promoure actuacions compensadores dirigides a garantir el principi d'igualtat d'oportunitats en l'educació, a promoure l'educació en valors com a manera de garantir la seua presència al llarg de tota la vida educativa com ara el respecte als principis democràtics, als drets i deures ciutadans i a les llibertats fonamentals i a donar suport als processos de maduració i socialització de les persones en la seua infància i joventut amb la finalitat de capacitar-les per a exercir com a ciutadans i ciutadanes en una societat democràtica.  
En la legislació valenciana d'educació, el Decret 253/2019, de 29 de novembre, del Consell, de regulació de l'organització i funcionament dels centres públics que imparteixen ensenyaments d'Educació Infantil o d'Educació Primària (DOGV 8689, 02.12.2019) i el Decret 252/2019, de 29 de novembre, del Consell, de regulació de l'organització i el funcionament dels centres públics que imparteixen ensenyaments d'Educació Secundària Obligatòria, Batxillerat i Formació Professional (DOGV 8693, 09.12.2019), s'inclou la possibilitat que la conselleria competent en matèria d'educació puga crear i suprimir aules didàctiques a determinades localitats. Es considera oportú impulsar la iniciativa educativa que fomente l'aprenentatge de la vida i obra d'aquesta escriptora i activista cultural valenciana i per això es considera convenient el manteniment d'una aula didàctica de cultura contemporània on es desenvolupen tallers didàctics i un altre tipus d'activitats divulgatives i acadèmiques sobre la vida i obra de Didín Puig, dirigides, principalment, a escolars.  
  
Per tot això, i en virtut de les competències que m'atribueixen el Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat, i el Decret 173/2020, de 30 d'octubre, del Consell, d'aprovació del Reglament orgànic i funcional de la Conselleria d'Educació, Cultura i Esport, i vista la proposta de la directora general d'Innovació Educativa i Ordenació i de conformitat amb aquesta, resolc:  
  
  
Primer. Objecte i descripció  
1. Autoritzar el funcionament de l'Aula Didàctica de Cultura Contemporània Didín Puig, durant el curs 2022-2023.  
2. Aquesta aula es concep com un projecte educatiu innovador i de qualitat que pretén fomentar el coneixement de la vida i obra d'aquesta escriptora entre l'alumnat dels centres educatius no universitaris.  
3. Per a la gestió i funcionament de l'Aula Didàctica es destina, en comissió de serveis, el personal docent especificat en l'annex I, segons les instruccions organitzatives i de funcionament que s'inclouen com a annex II en la present resolució.  
  
Segon. Objectius  
Els objectius d'aquesta aula seran:  
a) Difondre i dinamitzar des d'un punt de vista didàctic i cultural l'obra de Didín Puig i Grau.  
b) Crear un espai de pensament i reflexió crítica sobre la incidència de l'obra de Didín Puig en la societat del segle XX, així com els seu pensament i activisme polític i cultural.  
c) Elaborar materials que es consideren necessaris per a la divulgació de l'escriptora, de la seua obra i del context cultural.  
d) Establir, sota la supervisió de la Direcció General d'Innovació Educativa i Ordenació, els vincles amb l'entorn social en què s'integra l'Aula Didàctica de Cultura Contemporània Didín Puig.  
  
Tercer. Persones destinatàries  
L'activitat que s'implementarà en aquesta aula didàctica s'adreçarà, principalment, a l'alumnat no universitari del sistema educatiu valencià. L'alumnat universitari i les persones adultes, independentment que estiguen o no en procés de formació, també podran ser destinataris d'activitats programades per aquesta aula didàctica.  
  
Quart. Recursos humans i materials  
1. L'Aula Didàctica de Cultura Contemporània comptarà amb els recursos humans i materials necessaris per al seu funcionament i manteniment.  
2. L'Aula es dotarà del personal funcionari de carrera docent no universitari al servei de l'Administració educativa valenciana, especificat en l'annex I.  
3. La provisió es farà en comissió de serveis amb dedicació exclusiva a l'aula, a l'efecte de garantir el funcionament de la programació de l'Aula Didàctica de Cultura Contemporània Didín Puig descrita en l'annex II.  
4. Al professorat adscrit a l'Aula, la direcció general competent en matèria d'innovació educativa, en aplicació de l'Ordre 65/2012, de 26 d'octubre, sobre el model de formació permanent del professorat i el disseny, reconeixement i registre de les activitats formatives, li podrà reconéixer fins a un màxim de 60 hores de formació anuals, la certificació de les quals serà expedida pel Servei de Planificació i Gestió de la Formació Permanent del Professorat quan finalitze el curs acadèmic 2022-2023.  
  
Cinqué. Coordinació  
La direcció i coordinació didàctica del projecte estarà formada pel professorat adscrit, un assessor o assessora de la xarxa de CEFIRE, un inspector o inspectora adscrits a la zona de Benimodo o la persona en qui delegue, i el cap o la cap del Servei d'Innovació i Qualitat de la Direcció General d'Innovació Educativa i Ordenació o la persona en qui delegue.  
  
Sisé. Organització  
La informació sobre la programació de les activitats, reserves i normes de funcionament s'enviarà a tots els centres a l'inici de cada curs a través de correu electrònic, de manera que aquests puguen sol·licitar-ne la participació, confeccionar el programa d'activitats complementàries incorporades a la programació general anual (PGA), aprovar-la en el consell escolar i programar els aspectes didàctics específics d'acord amb les orientacions establides per l'Aula Didàctica de Cultura Contemporània Didín Puig i els criteris propis de cada centre.  
  
Per a formalitzar la participació del centre, el professorat responsable gestionarà les sol·licituds i les inscripcions per mitjà del procediment que determine l'òrgan de direcció i coordinació didàctica, el qual es publicitarà en la pàgina web de la Direcció General d'Innovació Educativa i Ordenació.  
  
Seté. Col·laboracions  
Per al desenvolupament del funcionament d'aquesta aula didàctica es podran subscriure acords de col·laboració amb la corporació local de Benimodo i altres entitats a fi de garantir els recursos necessaris per a consolidar l'Aula Didàctica de Cultura Contemporània Didín Puig, així com la consecució dels seus objectius.  
  
Huité. Avaluació  
A la finalització del curs escolar 2022-2023, el personal adscrit al projecte realitzarà una memòria de desenvolupament de l'Aula.  
La Direcció General d'Innovació Educativa i Ordenació avaluarà el funcionament de l'aula autoritzada en aquesta resolució i la gestió del professorat responsable.  
  
Nové. Aprovació i vigència  
Aquesta resolució produirà efecte l'endemà de la publicació en el Diari Oficial de la Generalitat Valenciana.  
De conformitat amb el que estableixen els articles 123, 115 i 119 de la Llei 39/2015, d'1 d'octubre, del procediment administratiu comú de les administracions públiques, i 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra aquesta resolució que posa fi a la via administrativa, es pot interposar, potestativament, un recurs de reposició o directament un recurs contenciós administratiu, en els terminis i davant dels òrgans que s'indiquen a continuació:  
a) El recurs de reposició ha d'interposar-se davant de la consellera d'Educació, Cultura i Esport en el termini d'un mes a comptar des de l'endemà de la publicació.  
b) El recurs contenciós administratiu ha de formalitzar-se davant del Tribunal Superior de Justícia de la Comunitat Valenciana en el termini de dos mesos comptadors des de l'endemà de la publicació.  
  
València, 20 de juliol de 2022.- La consellera d'Educació, Cultura i Esport: Raquel Tamarit Iranzo.  
  
  
ANNEX I  
Recursos humans assignats a l'Aula Didàctica de Cultura Contemporània Didín Puig  
  
Personal destinat amb dedicació exclusiva, en comissió de serveis:  
  
  
Noms i cognoms: Ignasi Escandell García  
DNI: \*\*\*8471\*\*  
  
Noms i cognoms: María Asunción Niclós Camarasa  
DNI: \*\*\*5417\*\*  
  
  
ANNEX II  
Instruccions organitzatives i de funcionament de l'Aula Didàctica de Cultura Contemporània Didín Puig durant el curs 2022-2023  
  
1. Denominació  
La denominació de l'aula és Aula Didàctica de Cultura Contemporània Didín Puig.  
2. Objectius  
a) Apropar l'alumnat, des dels esquemes cognitius propis de cada etapa escolar, a la figura i significació de l'escriptora i activista cultural Didín Puig i Grau.  
b) Desenvolupar l'autonomia investigadora a partir dels diversos tallers i activitats.  
c) Crear una actitud crítica, racional i tolerant entre l'alumnat envers les diferents manifestacions humanes, tant en l'esfera individual com social.  
d) Fomentar l'interés per l'estudi i la recerca de la cultura pròpia.  
e) Fer difusió de l'obra de Didín Puig.  
f) Conéixer a grans trets la figura i l'obra de Didín Puig i dels valors que ha defensat, sent un referent de la cultura i de la vida social del poble valencià.  
  
3. Continguts  
L'oferta educativa de l'Aula Didàctica de Cultura Contemporània Didín Puig es basa en el desenvolupament de tallers didàctics i activitats creatives a partir de la vida i l'obra d'aquesta escriptora i activista cultural.  
  
  
4. Recursos per al desenvolupament del projecte a l'Aula  
a) Instal·lacions  
Podran desenvolupar-se activitats de l'aula en qualsevol centre educatiu, així com en els espais més representatius de la vida de l'escriptora, i altres espais que permeten l'atenció als destinataris de les activitats de l'aula didàctica.  
  
b) Recursos humans  
El professorat assignat a l'Aula i especificat en l'annex I d'aquesta resolució.  
  
5. Funcions del professorat assignat a l'Aula  
1. Realitzar la campanya de presentació i difusió de l'Aula, via correu electrònic, a tots els centres educatius.  
2. Portar el registre de sol·licituds, la datació de les visites i la comunicació amb els centres.  
3. Gestionar la comptabilitat, els costos de materials, etc.  
  
4. Controlar les existències, necessitats i compres dels materials.  
5. Crear un espai de pensament i de reflexió crítica al voltant de la vida i l'obra de Didín Puig a través de diverses línies d'actuació.  
6. Col·laborar amb seminaris o tallers literaris i culturals basats en l'estudi de l'escriptora.  
7. Supervisar l'aplicació dels tallers didàctics de les visites escolars a l'Aula.  
8. Seguir el procés d'impressió de materials de divulgació i ús dels tallers de cultura contemporània.  
9. Organitzar activitats de formació acadèmica en col·laboració amb institucions del nostre àmbit lingüístic, com conferències, jornades, cursos, seminaris, simposis, grups de treball, etc.  
10. Atendre les instal·lacions en coordinació amb l'Ajuntament.  
11. Preparar les visites diàries amb tot el que suposa de disposició d'espai i materials.  
12. Atendre les visites diàries.  
13. Realitzar les memòries anuals.  
14. Qualsevol altra funció que li siga encomanada per l'òrgan de direcció i coordinació didàctica.  
  
6. Usuaris i protocol de participació en el projecte  
L'oferta educativa de l'Aula Didàctica de Cultura Contemporània Didín Puig va adreçada, principalment, a l'alumnat d'Educació Primària, de Secundària i de Batxillerat. Atesa la demanda, i sempre que siga possible, es podrà adaptar l'activitat a l'alumnat d'altres etapes educatives.  
La visita a l'Aula és una activitat educativa que requereix la participació activa del professorat dels centres que sol·liciten realitzar-la, no sols durant el desenvolupament de l'activitat, sinó també prèviament, per a preparar-la, i posteriorment, per a extraure conclusions de tot el que s'ha realitzat. Per a facilitar aquesta tasca, l'equip responsable de l'Aula Didàctica de Cultura Contemporània Didín Puig podrà proporcionar guies didàctiques i/o materials disponibles.  
De manera complementària, i sempre que el calendari de visites ho permeta, també podran visitar l'Aula persones, a títol particular, i entitats interessades a conéixer-la.  
  
7. Funcionament de l'aula  
El procediment general serà el següent:  
1. A l'inici del curs escolar, tots els centres educatius de la Comunitat Valenciana de Primària, Secundària i Batxillerat rebran un correu electrònic en què es posarà a la seua disposició l'Aula Didàctica de Cultura Contemporània Didín Puig.  
2. Els centres, per mitjà del procediment que determine l'òrgan de direcció i coordinació didàctica, hauran de sol·licitar el dia, l'hora, la llengua i l'activitat a què volen assistir. Una vegada concertada la visita, el professorat de l'Aula Didàctica de Cultura Contemporània Didín Puig l'anotarà en l'agenda. A més, facilitarà al professorat del centre educatiu sol·licitant el material adient perquè puga preparar la visita, amb antelació i de manera didàctica, amb l'alumnat.  
  
3. Una setmana abans de la visita com a màxim, els centres educatius faran l'ingrés del cost dels materials, si fora necessari, i ho comunicaran al responsable de l'Aula per correu electrònic.  
4. L'alumnat, amb el professorat responsable, es presentarà a les instal·lacions de l'Aula Didàctica de Cultura Contemporània Didín Puig el dia i hora acordats.  
5. L'alumnat estarà sota el control del professorat responsable de l'Aula i del professorat del mateix centre que els acompanya.  
6. Una vegada conclosa l'activitat, es farà una valoració del treball realitzat per mitjà d'una enquesta via correu electrònic.  
7. En cas de tallers o activitats realitzades en altres espais culturals o als propis centres educatius, el procediment serà el mateix que el ressenyat als punts anteriors.